РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број:06-2/65-21

19. април 2021. године

Б е о г р а д

**З А П И С Н И К**

**11. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ,ОДРЖАНЕ 09. МАРТА 2021. ГОДИНЕ**

Седница је почела у 8,15 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Сања Лакић, доц. др Михаило Јокић, Ђорђе Комленски, Небојша Павловић, Ненад Барош, Јелена Жарић Ковачевић, Даниел Ђивановић и Сања Јефић Бранковић.

Седници је присуствовао и: Невена Веиновић заменик члана Велибора Милојичића, Весна Кришанов заменик члана Биљане Пантић Пиље и Дубравка Краљ заменик члана Владана Заграђанина.

Седници нису присуствовали чланови Одбора: др Александар Мартиновић, Жарко Мићин, Ђорђе Дабић, Драган М. Марковић и Тома Фила, нити њихови заменици.

Седници су присуствовали и: Владимир Винш, виши саветник у Министарству правде.

**Пре утврђивања дневног реда Одбор је једногласно усвојио записнике са 4,5,6. и 7. седнице Одбора.**

Председник Одбора је ставио на гласање, а чланови и заменици чланова Одбора су једногласно утврдили следећи

Д н е в н и р е д:

1. Разматрање Предлога кандидата за избор чланова Већа Агенције за спречавање корупције, који је поднело Министарство правде (119-267/21 од 18. фебруара 2021. године);

2. Утврђивање Предлога одлуке о престанку функције председника Прекршајног суда у Неготину; Основног суда у Крушевцу и Основног суда у Новом Пазару (119-2158/20 од 21.12.2020. године; 118-27/21 од 08.01.2021. године и 118-28/21 од 08.01.2021. године).

**ПРВА ТАЧКА –** Разматрање Предлога кандидата за избор чланова Већа Агенције за спречавање корупције, који је поднело Министарство правде (119-267/21 од 18. фебруара 2021. године).

Председник Одбора је упознао присутне са појединим члановима Закона о спречавању корупције, а који се односе на поступак избора чланова Већа Агенције за спречавање корупције. Председник је нагласио да је министар правде Маја Поповић Народној скупштини доставила предлог 19 кандидата који су на одговарајућем тесту остварили најмање 80 бодова и који су положили део теста на коме се оцењује професионални интегритет.

Председник Одбора је обавестио присутне да је министар правде дописом 119-267/21-3, од 02. марта 20121. године повукла предлог за кандидата Дејана Милића, под редним бројем 12 наведеног предлога.

**Владимир Винш** је упознао присутне о поступку избора чланова Већа. Рекао је да је на расписани конкурс поднето 26 пријава, од којих је један учесник преминуо, 2 учесника нису приступила полагању теста, 4 учесника је остварило мање од 80 бодова на тесту. Винш је нагласио да је коначна ранг листа од укупно 19 кандидата објављена 12. фебруара 2021. године.

Председавајући је отворио расправу у вези са овом тачком дневног реда, па како се нико није јавио за реч, закључио је расправу и предложио:

* Да Одбор констатује да је министар правде Предлог кандидата за избор чланова Већа Агенције за спречавање корупције утврдила као овлашћени предлагачи, у складу са чланом 24. став 1. Закона о спречавању корупције.
* Да Одбор констатује да је министар правде Маја Поповић Народној скупштини предложила 19 кандидата, који су у складу са наведеним чланом закона на делу теста на којем се оцењује стручна оспособљеност, знање и вештине остварили најмање 80 бодова и који су положили део теста на коме се оцењује професионални интегритет.
* Да Одбор констатује да је министар правде, као овлашћени предлагач, дописом 01 Број 119-267/21-3 од 02. марта 2021. године, повукла предлог за кандидата Дејана Милића, руководиоца Групе за истраживање у Сектору за спречавање корупције и аналитику Агенције за спречавање корупције, под редним бројем 12 наведеног предлога.
* Да Одбор одлучи да предложи Народној скупштини да размотри Предлог кандидата за избор чланова Већа Агенције за спречавање корупције и донесе одлуку о избору пет чланова Већа, у складу са чланом 20. став 2. Закона о спречавању корупције.
* Да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

**ДРУГА ТАЧКА -** Утврђивање Предлога одлуке о престанку функције председника Прекршајног суда у Неготину; Основног суда у Крушевцу и Основног суда у Новом Пазару (119-2158/20 од 21.12.2020. године; 118-27/21 од 08.01.2021. године и 118-28/21 од 08.01.2021. године).

Председник Одбора је обавестио присутне да је председник Прекршајног суда у Неготину Љубица Маринковић дописом затражила од Народне скупштине да донесе одлуку о престанку функција председника суда на лични захтев.

Такође, председавајући је обавестио присутне да је председник Основног суда у Крушевцу Слободан Н. Ивановић дописом обавестио Народну скупштину да је изабран за судију Апелационог суда у Крагујевцу, као и да је председник Основног суда у Новом Пазару Ана Пејчиновић дописом обавестила Народну скупштину да је изабрана за судију Вишег суда у Новом Пазару, те да су на основу члана 74. став 1. Законом о судијама наступили разлози да Народна скупштина донесе одлуку о престанку функције председника суда у Основном суду у Крушевцу и Основном суду у Новом Пазару.

Председник је отворио расправу у вези са овом тачком дневног реда, па како се нико није јавио за реч, закључио је расправу и предложио:

- Да Одбор утврди Предлог одлуке о престанку функције председника Прекршајног суда у Неготину; Основног суда у Крушевцу и Основног суда у Новом Пазару, из наведених разлога;

- Да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

Седница је завршена у 8,40 часова.

СЕКРЕТАР ПРЕДСЕДНИК

Сања Пецељ Владимир Ђукановић